Shtyhet nisja e anijes hapsinore Endevor pas problemeve teknike
Anija Endevor mund të niset të hënën e ardhshme, për udhëtimin e saj të fundit në hapësirë
Rreth 3 orë e gjysmë para momentit të planifikuar për nisje, menaxherët e NASA-s pezulluan hedhjen në hapësirë të anijes Endeavor, si rezultat i një defekti në një nga njësitë rezervë të anijes, e cila njihet me inicialet APU. Anija ka tre njësi rezervë për furnizim me energji dhe ka nevojë për funksionimin e sistemit rezervë për të realizuar kthimin në Tokë. Fillimisht inxhinierët mendonin se mund të arrinin ta riparonin njësinë brenda dy ditësh. Në komentet me telefon për Zërin e Amerikës nga Qedra Hapsinore Kenedi, zëdhënësi i NASA-s Majk Këri shpjegoi vendimin e inxhinierëve për ta vonuar nisjen një ditë: Zoti Këri tha se dy kaldaja të dëmtuara në njësinë APU ishin shkaku i problemit. Zëdhënësi i NASA-s thotë se kaldajat janë të domosdoshme për të mundësuar që kimikati i lëngshëm hidrazinë, nuk ngrin kur anija të jetë në hapësirë. Nëse problemet teknike apo kushtet e motit bëjnë të domosdoshëm pezullimin e nisjes të hënën, zoti Këri thotë se nuk ka shumë gjasa që anija të lëshohet në hapësirë para datës 4 maj. Në një rast të tillë anija duhet t’i lëshojë vendin raketës Atlas që është planifikuar të niset nga e njëjta platformë dhe menaxherët nuk do të jenë në gjendje të përgatiten për nisjen e anijes para datës 8 maj. Vonesa ishte një zhgënjim i madh për mbi 700 mijë vetët që ishin mbledhur përgjatë bregdetit të Oqeanit Atlantik në shtetin Florida për të parë nisjen e parafundit të një anijeje për vajtje-ardhje në hapësirë si dhe udhëtimin e fundit të anijes Endeavour, e cila ka kryer deri tani 24 misione gjatë një periudhe 19 vjeçare. Në këtë mission, anija do të dërgojë 6 astronautë për një vizitë dy javëshe në Stacionin Ndërkombëtar Orbital si dhe një sistem për eksperimente astrofizike, të quajtur Spektometri 2 Alfa-Magnetik. Sistemi do të përdoret për të studiuar rrezet kozmike dhe materien e errët, që shkencëtarët shpresojnë se do të ofrojë informata të reja mbi misteret e universit. Misioni përfshin edhe 4 ecje në hapësirë dhe do të jetë hera e fundit që astronautët do të dalin nga anija, pasi nuk ka plane për ecje në hapësirë në misionin e fundit me anije hapsinore që është planifikuar për në fund të qershorit.